Folketing
2010-05-11

I denne tid er Liberal Alliance på strandhugst blandt borgerlige vælgere, og det har man en vis succes med. Man tilbyder den rene ideologiske vare på den borgerlige fløj, den rene liberalistiske vare. Held og lykke med det. Som SF'er kan man jo kun glæde sig over så meget splid og spektakel i den borgerlige lejr som muligt. Fundamentet for Liberal Alliance er jungleloven, hvor den stærkeste altid har ret – meget, meget usympatisk. Det handler om rige og højtlønnede, som Alliancen ser det som sit hovedformål at skaffe endnu flere privilegier. Højtlønnede og rige skal have endnu større og kæmpe skattelettelser, end de allerede har fået, og samtidig mener Liberal Alliance, at nedslidte mennesker skal miste retten til at beslutte, om de vil på efterløn. Fremover skal nedslidte mennesker komme med hatten i hånden og søge om det og have efterlønnen bevilget af de offentlige myndigheder. Bedre synes jeg ikke det kan siges, hvor usolidarisk efterlønsdræberpartiet Liberal Alliance er.